Зак Ефрон

Закари Дейвид Алегзандър „Зак“ Ефрон (на английски: Zachary David Alexander "Zac" Efron) е американски актьор и певец.
Закари Дейвид Алегзандър Ефрон е роден на 18 октомври 1987 г. в Сан Луис Обиспо, Калифорния, САЩ.
Баща му Дейвид е инженер, а майка му Старла е секретарка. Има по-малък брат Дилън. С еврейско потекло е, но никога не е бил религиозен. За детството си Ефрон споделя, че е било нормално:
Баща му го насърчава да играе още на 11 и така Зак започва да участва в много училищни пиеси. Следват уроци по пеене и участие в „Gypsy“, което има 90 представления. Зак вече не може да се откаже, тъй като е пристрастен, започва да взима уроци по пеене. Следващите му участия са в „Питър Пан“, „Auntie Mame“, „Little Shop of Horrors“ и „The Music Man“ и др. Следващата стъпка е появата по телевизията във „Firefly“ (2002), „Спешно отделение“ (1994) и „Обществен защитник“ (2001).
През 2001 минава през специална програма за актьорско майсторство, придружена със сертификат, в Санта Моника, Калифорния. Завършва в гимназия Arroyo Grande през 2006, след което кандидатства за местния университет. Приет е, но се отказва по време на следването, тъй като иска да продължи с филмовите си проекти. Въпреки всичко планира един ден да се върне в университета.
Ефрон участва и в няколко хитови телевизионни филма „The Big Wide World of Carl Laemke“ (2003), „Triple Play“ (2004). Същата година играе и дете болно от аутизъм в драмата „Miracle Run“ (2004) редом до Мери Луиз Паркър и Ейдън Куин. Първата му главна роля е във филма „The Derby Stallion“ през 2005. Същата година е избран чрез кастинг за ролята на Трой Болтън в „Училищен мюзикъл“. Благодарение на голямата слава, която му носи филмът, година по-късно е избран за участие във филмовата реализация на мюзикъла „Лак за коса“, където има честта да работи с велики актьори като Джон Траволта, Куин Латифа, Мишел Пфайфър. На прослушването се явява и колегата му от „Училищен мюзикъл“ Лукас Грейбиъл, но Зак получава ролята, при това доста трудно. Следват ролите му в двете продължения на „Училищен мюзикъл“, които го изстрелват в орбитата на най-известните млади звезди на Холивуд и му печелят още главни роли. През 2009 г. се снима в комедията „Отново на 17“ и с нея пристъпва към по-големите роли. Там той играе с Матю Пери от „Приятели“.
През декември излиза „Me and Orson Welles“, като отново Ефрон е в главната роля. Филмът е приет доста добре от критиците в САЩ и Ефрон най-сетне е признат за талантлив млад актьор. Предложена му е и главната роля във „Footloose“, но той отказва, за да се откъсне от мюзикълите и избира главната роля в „Чарли Ст. Клауд“, който обаче не получава одобрението на критиците. През декември същата година е избран за роля в продължението на „Свети Валентин“, „Нощта срещу Нова година“ редом до звезден каст. Другите му бъдещи големи проекти са екранизацията на романа на Никълъс Спаркс „Талисманът“, в която също му е поверена главната роля, както и „The Paperboy“ редом до Денис Куейд. През 2014 влиза в ролята на Теди Сандърс във филма „Да разлаем съседите“, чието продължение излиза в кината през 2016. През 2015 играе главната роля на Коул Картър във филма „Светът е наш“.
За първи път Ефрон озвучава герой – Тед в „Лоракс“, в който звучат още гласовете на Тейлър Суифт, Бети Уайт и Дани ДеВито. Ефрон основава и продуцентска компания на име „NinjasRunningWild Productions“.
Ефрон е носител на 25 награди (индивидуални и колективни) и 19 номинации, като в някои категории измества известни актьори като Джим Кери, Бен Стилър, Уил Феръл.